CELEX: C2007/170/31
Language: el
Date: 2007-07-21 00:00:00
Title: Υπόθεση C-264/07: Προσφυγή της 1ης Ιουνίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

21.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/17
            
         Προσφυγή της 1ης Ιουνίου 2007 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-264/07)
   (2007/C 170/31)
   Γλώσσα διαδικασίας: η ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Πατακιά και M. Κωνσταντινίδης)
   
      Καθής: Ελληνική Δημοκρατία
   Αιτήματα:
   
               —
            
            
               Να αναγνωρίσει ότι η Ελληνική Δημοκρατία μην εκπονώντας έως τις 22 Δεκεμβρίου 2004 για κάθε περιοχή λεκάνης απορροής ποταμού το οποίο βρίσκεται στο έδαφός της, ανάλυση των χαρακτηριστικών της, επισκόπηση των επιπτώσεων των ανθρώπινων δραστηριοτήτων στην κατάσταση των επιφανειακών και των υπόγειων υδάτων και οικονομική ανάλυση της χρήσης ύδατος, σύμφωνα με τις τεχνικές προδιαγραφές των παραρτημάτων ΙΙ και ΙΙΙ, παρέβη τις υποχρεώσεις που υπέχει δυνάμει του άρθρου 5 παράγραφος 1 της οδηγίας 2000/60/ΕΚ (1) για τη θέσπιση πλαισίου κοινοτικής δράσης στον τομέα της πολιτικής των υδάτων, ενώ μην υποβάλλοντας συνοπτικές εκθέσεις σχετικά με τις αναλύσεις που απαιτούνται δυνάμει του άρθρου αυτού, παρέβη και τις υποχρεώσεις που υπέχει δυνάμει του άρθρου 15 παράγραφος 2 της οδηγίας αυτής.
            
         
               —
            
            
               Να καταδικάσει την Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   H οδηγία 2000/60 τέθηκε σε ισχύ στις 22 Δεκεμβρίου 2000. Συνεπώς τα κράτη μέλη όφειλαν να έχουν ολοκληρώσει τις αναλύσεις και την επισκόπηση που απαιτούνται δυνάμει του άρθρου 5 παράγραφος 1 της οδηγίας το αργότερο έως τις 22 Δεκεμβρίου 2004 και να υποβάλουν στην Επιτροπή συνοπτική έκθεση επί των αναλύσεων, όπως ορίζει το άρθρο 15 παράγραφος 2 της οδηγίας το αργότερο έως τις 22 Μαρτίου 2005.
   Στην απάντησή τους στην προειδοποιητική επιστολή της Επιτροπής οι ελληνικές αρχές αναγνωρίζοντας τη μη συμμόρφωση με το άρθρο 15 παράγραφος 2 δεσμεύονται να αποστείλουν την απαιτούμενη έκθεση τον Ιούνιο του 2006. Όσον αφορά όμως τη συμμόρφωση της Ελληνικής Δημοκρατίας με τις υποχρεώσεις που απορρέουν από το άρθρο 5 παράγραφος 1 της οδηγίας οι ελληνικές αρχές σιωπούν, παρά το γεγονός ότι η Επιτροπή με την προειδοποιητική επίστολή της έθεσε σε αμφισβήτηση την εκπλήρωση εκ μέρους της Ελληνικής Δημοκρατίας των υποχρεώσεων που αυτή υπέχει βάσει του άρθρου αυτού.
   Από την ανάλυση της έκθεσης που εστάλη τελικά τον Ιούνιο του 2006 προέκυψε ότι η Ελληνική Δημοκρατία δεν είχε συμμορφωθεί ακόμα με τις υποχρεώσεις που απορρέουν από τα άρθρα 5 παράγραφος 1 και 15 παράγραφος 2 της οδηγίας 2000/60.
   
      (1)  ΕΕ L 327 της 22.12.2000, σ. 1.